Ka lembe mi can uwok | Juruot m’utie kud anyong’a\nTHENGE MIR 8\nKa lembe mi can uwok\n“Anyong’a negowu dit i gin maeni, kadok kawono mi nindo ma nyanok, tek ebedo kumeno, juketho can unegwu i abidhe ma kwonde tung’ tung’.”—1 Petro 1:6\nKadok itimo kero peri ceke nibedo ku gamiri man ot mir anyong’a de, peko moko ma wok rek copo nitundo man niketho ebed tek iri nimediri nibedo kud anyong’a. (Eklizia 9:11) Ku mer, Mungu mio iwa kony kinde ma wabenwang’ara ku peko. Kan itio ku juk mi Biblia ma nwang’ere piny e, in ku juruot peri wubinwang’u kero mi ciro peko, kadok peko ma lee rukani de.\n1 JENGIRI IWI YEHOVA\nLEMBE MA BIBLIA YERO: ‘Wubol adieng’acwinyu ceke i wie, kum ie bepido piwu.’ (1 Petro 5:7) Saa ceke wii kud uwil nia utie ngo Mungu re m’ubenyayu peko ma tung’ tung’ i kumi. (Yakobo 1:13) Kan ibecoro ceng’ni i vute, ebikonyi i ayi maber akeca. (Isaya 41:10) “Wukonj adundewu woko i wang’e.”—Zaburi 62:8.\nIbinwang’u bende juk kan ibesomo man ibeponjo Biblia peri kubang’ ceng’. Kan itimo kumeno, ibineno in giri ayi ma Yehova ‘juko ko wa i can mwa ceke.’ (2 Jukorinto 1:3, 4; Jurumi 15:4) Eng’olo nia ebimio iri “kwiocwiny pa Mungu, ma sagu ng’eyong’ec ceke.”—Jufilipi 4:6, 7, 13.\nRwo ni Yehova kara ekonyi ibed ma cwinyi kwio man ipar lembe i ayi m’ukwayere\nNyam cu i lembe ceke m’ibeparu man ing’i lembe maber akeca re m’ilubi\n2 GWOKIRI GIRI MAN GWOK BENDE JURUOT PERI\nLEMBE MA BIBLIA YERO: “Adunde won pidoic nwang’u ng’eyong’ec; man ith jarieko yengo ng’eyong’ec.” (Lembrieko 18:15) Kepim ninyang’ cu iwi yeny ceke pa ng’atuman i ot peri. Wec kugi man winjgi.—Lembrieko 20:5.\nKa tho wok ke? Kudi lworo negi niywak. Poi nia kadok Yesu de ugam ‘uywak.’ (Yohana 11:35; Eklizia 3:4) Bende, pire tek nia ibed iyom man inindi lee. (Eklizia 4:6) Eno bikonyi kara icir lembe mi can m’uwok i wi.\nMa fodi peko wok ungo, bed ku ng’iyo mi weco karacelo ku juruot peri; kara kinde m’ebin ewok, gibiweco kudi yot yot\nWec ku dhanu mange ma saa moko nyo peko marom udaru niwok i wigi\n3 YENY KONY\nLEMBE MA BIBLIA YERO: “Jarimo [mandha] bedo ku mer i nindo ceke” man etie umego ma junyolo pi nindo mi can. (Lembrieko 17:17) Jurimoni copo maru nikonyi, ento nyo ging’eyo ngo lembe ma gicopo nitimo iri. Kud ilwor ninyutho igi yeny peri mandha. (Lembrieko 12:25) Bende, sai kony mi tipo ibang’ ju m’unyang’ i Biblia. Juk ma gicopo mio iri niai kud i Biblia bikonyi.—Yakobo 5:14.\nIbinwang’u kony m’itie ko ku yenyne ka nja ibecokiri ku dhanu m’utie ku yioyic mandha iwi Mungu man m’utie ku genogen iwi lembang’ola pare. Ibinwang’u bende juk lee kan ibekonyo dhanu m’utie ku yeny mi tielocwiny. Kor igi pi yioyic peri iwi Yehova man iwi lembang’ola pare. Bed ku ng’iyo mi konyo dhanu m’utie ku yeny mi kony, man kud ikoiri cen ku dhanu m’umeri man m’udieng’ piri.—Lembrieko 18:1; 1 Jukorinto 15:58.\nWec ku jarimo peri ma ceng’ni man wek ekonyi\nKor ire yeny peri thwolo thwolo man i andha\nKUD INEN LEMBE MI CAN NI AJIKI\nKadok inwang’u nia peko unuri, mediri niketho rieko peri ucungi iwi Mungu. Kinde ma Yob ubino nwang’ere ku peko, eyero kumae: “Mugisa [yung] bed kum nying Yehova.” (Yob 1:21, 22) Calu Yob, keth nying Yehova man yeny pare ni lembe ma kwong’a nisagu peko peri ceke. Kadok lembe utimere ngo kite ma ibemito de, cwinyi kud utur. Keth genogen peri pet iwi Mungu. “‘Kum ang’eyo pidoic m’aparu yor i beng’wu,’ Yehova wacu, ‘pidoic mi kwiocwiny, man mi lem ma rac ungo, kara umi iwu genogen i kajik mu ma cen.’”—Yeremia 29:11.\nNyo ageno Yehova cu kadok i lembe ma thindo thindo?\nAtie ku thelembe ang’o mi foyo Yehova kubang’ nindo pi bero pare?